Бу сезонда әлегә иң шәп концерт

	Самараның Литвинов исемендәге Мәдәният сараенда Татарстанның атказанган артистлары Динә һәм Рафаэль ЛАТЫЙПОВЛАРның концерты булып үтте.	 Бинаның кече залында узган тамашага халык күп җыелмаган иде. Шунысы кызганыч та, чөнки бу сезонда караган барлык концертлардан Латыйповларның концерты әлегә иң яхшысы булып, бөтен мәгънәләрдә югары дәрәҗәдә үтте. 

Тамаша беренче мизгелләреннән үк игътибарны җәлеп итеп, бөтен дөньяны оныттырып, бер сулыштай, җиңел узды. Биредә бернинди артык нәрсә дә, җитешсезлекләр дә юк иде, барысы да “кырт” итеп торды. 

Әле студент чакларымда аудиокассетадан Латыйповларның моңлы җырларын яратып тыңлый идем. Концертта шул вакыттагы кайбер хитларны ишеткәч, ул күңелле еллар исемә төшеп китте. Тамашачылар соравы буенча Рафаэль шундыйлардан “Ташлап китмә син” җырын да башкарды.

Рафаэль белән Динә Латыйповларның моңлы тавышлары, тирән эчтәлекле, мәгънәле җырлары гына түгел, ә аларның ачык йөзләре, гадилеге үзенә җәлеп итә. Бигрәк тә Динәнең мөлаем йөзе, елмаюы, сәхнәдә үз-үзен тотышы, шаянлыгы сокландырды. Ә ул хисләнеп, йомшак, назлы тавышы белән чын артистларча оста итеп, йөрәк түренә үтеп кергән шигъри юллар укыганда  хәтта тәннәр чымырдап китте. 

Төркемдәге барлык артистларның  да сәхнә костюмнары бер-берсенә туры китереп сайланган, матур һәм тыйнак иде. Җыр-моң арасында Динә кызыклы, билдән аска төшмәгән көлкеләре белән халыкны рәхәтләнеп көлдерде дә, тамашачылар белән элемтә урнаштырып, алар белән чын күңеленнән аралашты да. Бу  залны тагын да җанландырып, тагын да дәртләндереп җибәрде. 

Төркемдәге яшь җырчыларны да мактап кына телгә алырга була, чөнки аларның һәрберсе үзенчә талантлы. Әйтик, Рөстәм Әсәдуллин үзе матур итеп җырлый да, үзе көйләр дә яза. Ул иҗат иткән җырлар белән күп кенә эстрада йолдызлары “Ак Барс” премиясенә лаек булганнар. Шулай ук моңлы тавышлы Алмаз Латыйпов җырлап кына калмады, кайбер танылган җырчыларыбызга оста итеп пародияләр дә күрсәтте. Ә Марий-Эл Республикасыннан Ләйсән Мөхәммәтҗанованың үзенчәлекле тавышы бигрәк тә үзенә әсир итте.

Төркемнең бик тә оста биючеләре – яшь пар Резеда Гәрәева белән Артур Шәяхмәтов матур милли киемнәрдән күбесенчә татар биюләрен башкарып, концертка  милли ямь өстәделәр.

Әйе, менә, ичмасам, концерт, менә, ичмасам, җырчылар булды бу! Соңгы вакытта шушындый чын татар моңына, чын татар биюләренә, мәгънәле татар җырларына сусаган күңелгә май булып ятты бу тамаша. Шунысы кызганыч, бүген үзләренә оста итеп пиар ясый белгән күп кенә сәләтсез җырчылар татар эстрадасын чүп булып басып китте. Сәхнәне һаман да шул такмаклар сөйләүче (аларны җырчылар дип атарга тел әйләнми), репертуарларына  кеше тыңламаслык мәзәкләр кертүче “җырчылар” сырып ала. Ә бит зәвыклы тамашага Латыйповлар кебек зәвыклы җырчылар, зәвыклы артистлар кирәктер. Тик аларның күбесе, кызганычка, күләгәдә кала шул...
  
	Миләүшә ГАЗИМОВА	
Бердәмлек

	№   |  	


